CELEX: 62012TN0344
Language: bg
Date: 2012-08-01 00:00:00
Title: Дело T-344/12: Жалба, подадена на 1 август 2012 г. — Virgin Atlantic Airways/Комисия

29.9.2012   
            
            
               BG
            
            
               Официален вестник на Европейския съюз
            
            
               C 295/29
            
         Жалба, подадена на 1 август 2012 г. — Virgin Atlantic Airways/Комисия
   (Дело T-344/12)
   2012/C 295/52
   Език на производството: английски
   
      Страни
   
   
      Жалбоподател: Virgin Atlantic Airways Ltd (Кроли, Обединено кралство) (представители: N. Green, QC и K. Dietzel, Solicitor)
   
      Ответник: Европейска комисия
   
      Искания на жалбоподателя
   
   
               —
            
            
               да се отмени решението на Европейската комисия от 30 март 2012 г. по преписка COMP/M.6447 (IAG/bmi), и
            
         
               —
            
            
               ответникът да бъде осъден да заплати съдебните разноски.
            
         
      Правни основания и основни доводи
   
   В подкрепа на жалбата си жалбоподателят излага пет правни основания.
   
               1.
            
            
               По първото правно основание той твърди, че Комисията е допуснала грешка при прилагане на правото, като не взела предвид някои релевантни данни за условията на конкуренция, които биха преобладавали, ако не се осъществи придобиването, което ѝ позволило да прецени придобиването въз основа на допускане за по-слаби конкурентни позиции от тези, които в действителност биха били налице. В частност Комисията преценила неправилно (i) пакетите слотове, продадени от bmi на IAG/British Airways през септември 2011 г., и (ii) слотовете на bmi, които IAG/British Airways приема като обезпечение за авансовото плащане на 60 милиона британски лири от покупната цена за bmi.
            
         
               2.
            
            
               По второто правно основание жалбоподателят поддържа, че Комисията е допуснала редица фактически грешки и не е взела предвид някои релевантни данни при преценката на въздействието на придобиването върху постъпателното увеличаване на слотовете (и на пазарната мощ) на IAG на летище „Лондон — Хийтроу“ в резултат от придобиването.
            
         
               3.
            
            
               По третото правно основание жалбоподателят твърди, че Комисията е допуснала редица грешки и не е взела предвид някои релевантни данни, поради което неправилно приела, че няма други засегнати хоризонтални пазари.
            
         
               4.
            
            
               По четвъртото правно основание жалбоподателят поддържа, че Комисията е допуснала грешка при прилагане на правото, като (i) не е пристъпила към втори етап от разследването, и (ii) е приела задължения, които не отстраняват констатираните от нея сериозни съмнения в съвместимостта на концентрацията.
            
         
               5.
            
            
               По петото правно основание жалбоподателят твърди, че Комисията е допуснала грешка при прилагане на правото, като неправилно приложила член 5, параграф 4 от Регламента за сливанията (1) към правоотношенията между IAG и всяко от двете дружества Iberia и British Airways, което ѝ позволило да заключи, че придобиването е концентрация с „общностно измерение“ по смисъла на член 1 от този регламент, и че е компетентна да се произнесе по съвместимостта ѝ. В този смисъл Комисията се произнесла ultra vires.
            
         
      (1)  Регламент (ЕО) № 139/2004 на Съвета от 20 януари 2004 година относно контрола върху концентрациите между предприятия (ОВ L 24, стр. 1; Специално издание на български език, 2007 г., глава 8, том 1, стр. 201).